ນັກວິໄຈໄທເວົ້າວ່າ ມີຍິງລາວ ລັກລອບ ໄປຂາຍ ບໍລິການທາງເພດ ໃນໄທ ເພີ່ມຂຶ້ນ
ນັກວິໄຈດ້ານແຮງງານໄທ ຢືນຢັນວ່າ ການເດີນທາງໄປ-ມາ ສະດວກ ລະຫວ່າງລາວ-ໄທ ພາໃຫ້ມີແມ່ຍິງລາວ ລັກລອບເຂົ້າໄປຂາຍ ບໍລິການທາງເພດ ຫລາຍຂຶ້ນ.
ນັກວິໄຈດ້ານແຮງງານໃນໄທ ຢືນຢັນວ່າ ການທີ່ມີແຮງງານ ລາວລັກລອບເຂົ້າມາທໍາງານໃນໄທຫຼາຍຂຶ້ນ ເຮັດໃຫ້ແມ່ຍິງ ລາວ ຈໍານວນບໍ່ໜ້ອຍ ຕ້ອງຖືກບັງຄັບໃຫ້ຂາຍບໍລິການທາງ ເພດ ເພີ່ມຂຶ້ນນັບມື້ ນັກວິໄຈດ້ານແຮງງານຂ້າມຊາດປະຈໍາສະຖາບັນວິໄຈສັງຄົມ ຂອງມະຫາວິທະຍາໄລຂອນແກ່ນ ຊຶ່ງບໍ່ຕ້ອງການເປີດເຜີຍຊື່ ໄດ້ໃຫ້ການຢືນຢັນກັບວີໂອເອວ່າ ການເດີນທາງໄປ-ມາທີ່ສະ ດວກລະຫວ່າງປະຊາຊົນລາວ-ໄທໃນທຸກມື້ນີ້ ໄດ້ກາຍເປັນ ຊ່ອງທາງໃນການສ້າງຜົນປະໂຫຍດໃຫ້ກັບກຸ່ມຫຼືຂະບວນ ການຄ້າມະນຸດຂ້າມຊາດ ໄດ້ຫຼາຍຂຶ້ນດ້ວຍເຊັ່ນກັນ ເພາະ ການເດີນທາງໄປ-ມາທີ່ສະດວກດັ່ງກ່າວນີ້ໄດ້ຖືກ ສວຍໃຊ້ ເປັນຊ່ອງທາງໃນການນໍາພາແຮງງານລາວໄປລັກລອບທໍາງານໂດຍຜິດກົດໝາຍໃນໄທ ຫຼາຍຂຶ້ນນັບມື້ ໂດຍໃນທີ່ນີ້ລວມເຖິງແຮງງານລາວເພດຍິງທີ່ຂາຍບໍລິການທາງເພດໃນ ໄທອີກດ້ວຍ ການຂາຍບໍລິການທາງເພດຂອງແຮງງານລາວເພດຍິງໃນໄທດັ່ງກ່າວນີ້ ກໍມີທັງສະໝັກ ໃຈແລະຖືກບີບບັງຄັບ ແຕ່ທີ່ໜ້າເປັນຫ່ວງຍິ່ງໄປກວ່ານັ້ນ ກໍຄືການເກັບກໍາຂໍ້ມູນຂອງນັກ ວິໄຈດ້ານແຮງງານຂອງໄທດັ່ງກ່າວນີ້ ຍັງພົບວ່າມີເຍົາວະຊົນລາວ ເພດຍິງທີ່ເປັນນັກ ຮຽນ-ນັກສຶກສານັ້ນ ໄດ້ພາກັນສະໝັກໃຈທີ່ຈະເດີນທາງເຂົ້າມາຂາຍບໍລິການທາງເພດ ໃນໄທຫຼາຍຂຶ້ນ ດັ່ງທີ່ນັກວິໄຈຂອງໄທໄດ້ໃຫ້ການຢືນຢັນວ່າ: ແຕ່ຢ່າງໃດກໍຕາມ ຈົນເຖິງປັດຈຸບັນ ກໍຍັງບໍ່ມີສະຖິຕິຊັດເຈນວ່າມີແມ່ຍິງແລະເຍົາວະຊົນ ລາວເພດຍິງຈໍານວນເທົ່າໃດທີ່ຖືກບີບບັງຄັບຫຼືສະໝັກໃຈຂາຍບໍລິການທາງເພດໃນໄທ ຫາກແຕ່ອົງການຄຸ້ມຄອງແຮງງານຕ່າງດ້າວໃນໄທກໍເຊື່ອວ່າມີແຮງງານລາວ ຫຼາຍກວ່າ 5 ແສນຄົນ ທີ່ລັກລອບທໍາງານຢູ່ໃນໄທໃນທຸກມື້ນີ້ ໂດຍເກີນກວ່າ 55% ໃນຈໍານວນດັ່ງ ກ່າວນີ້ ເປັນແຮງງານລາວເພດຍິງທີ່ມີຄວາມສ່ຽງສູງ ທີ່ຈະຖືກ ບີບບັງຄັບໃຫ້ຕ້ອງຂາຍ ບໍລິການທາງເພດນັ້ນເອງ ດ້ວຍສະພາບການດັ່ງກ່າວນີ້ ຈຶ່ງພາໃຫ້ມີການພົບປະແລກປ່ຽນຄວາມຄິດເຫັນລະຫວ່າງ ຄະນະຊ່ຽວຊານຂອງອົງການແຮງງານສາກົນ (ILO) ກັບຄະນະຜູ້ຕາງໜ້າຂອງທາງການ ລາວເມື່ອບໍ່ດົນມານີ້ ຢູ່ນະຄອນວຽງຈັນ ດ້ວຍເປົ້າໝາຍເພື່ອການດັດແກ້ກົດໝາຍແຮງ ງານສະບັບປັດຈຸບັນຂອງລາວໃຫ້ທັນສະໄໝ ແລະສອດຄ່ອງກັບບັນດາສົນທິສັນຍາສາ ກົນທີ່ລາວໄດ້ຮ່ວມເປັນພາຄີຢູ່ດ້ວຍ ທັງນີ້ໂດຍສະເພາະແມ່ນສົນທິສັນຍາວ່າດ້ວຍຄວາມສະເໝີພາກ ລະຫວ່າງແຮງງານ ເພດຍິງ-ຊາຍ ສົນທິສັນຍາວ່າດ້ວຍການຄຸ້ມຄອງແຮງງານເດັກນ້ອຍ ແລະຫຼັກການສາ ກົນວ່າດ້ວຍຄະນະກໍາມະການຮ່ວມສາມຝ່າຍ ລະຫວ່າງລັດຖະບານກັບນາຍຈ້າງແລະ ລູກຈ້າງ ຊຶ່ງການປະຕິບັດຕາມຫຼັກການສາກົນເຫຼົ່ານີ້ ກໍຈະບໍ່ພຽງທີ່ຈະເຮັດໃຫ້ແຮງງານ ໃນລາວໄດ້ຮັບການຄຸ້ມຄອງສິດທິທັງໃນດ້ານສະວັດດີການ ແລະສະວັດດີພາບໃນການ ທໍາງານຢ່າງຄົບຖ້ວນເທົ່ານັ້ນ ຫາກແຕ່ກໍຍັງຈະເປັນໂອກາດໃນການພັດທະນາຝີມືຂອງ ແຮງງານລາວໃຫ້ໄດ້ມາດຕະຖານສາກົນເພື່ອໃຫ້ສາມາດແຂ່ງຂັນໃນຕະຫຼາດແຮງງານ ໂລກໄດ້ຢ່າງແທ້ຈິງອີກດ້ວຍ ກົດໝາຍແຮງງານສະບັບປັດຈຸບັນຂອງລາວ ໄດ້ບັງຄັບໃຊ້ນັບແຕ່ປີ 1994 ເປັນຕົ້ນມາ ແລະກໍໄດ້ມີການດັດແກ້ມາແລ້ວຄັ້ງນຶ່ງໃນປີ 2006 ຫາກແຕ່ເມື່ອມາເຖິງປັດຈຸບັນນີ້ ສະ ພາບການຕ່າງໆ ທັງພາຍໃນລາວແລະຕ່າງປະເທດນັ້ນ ກໍໄດ້ປ່ຽນແປງໄປຢ່າງໄວວາ ຈຶ່ງມີຄວາມຈໍາເປັນຢ່າງຍິ່ງ ທີ່ຈະຕ້ອງດັດແກ້ກົດໝາຍ ແຮງງານຂອງລາວໃຫ້ທັນສະໄໝ ຊຶ່ງຈະມີການເພີ່ມຂຶ້ນຈາກເດີມ 77 ມາດຕາ ເປັນ 134 ມາດຕາເພື່ອໃຫ້ຮັດກຸມແລະສາ ມາດບັງຄັບໃຊ້ໄດ້ຢ່າງຊັດເຈນ ອັນຈະເປັນປະໂຫຍດຕໍ່ແຮງງານລາວນັ້ນເອງ